SK Úradný vestník Európskej únie C 278/1

STANOVISKO EURÓPSKEJ CENTRÁLNEJ BANKY

z 5. októbra 2010

k dvom návrhom nariadení o profesionálnej cezhraničnej preprave eurovej hotovosti cestnou dopravou medzi členskými štátmi eurozóny

(CON/2010/72)

2010/C 278/01

Úvod a právny základ

Európska centrálna banka (ďalej len „ECB“) prijala 6. septembra 2010 žiadosť Európskeho parlamentu o stanovisko k návrhu nariadenia Európskeho parlamentu a Rady o profesionálnej cezhraničnej preprave eurovej hotovosti cestnou dopravou medzi členskými štátmi eurozóny (1) (ďalej len „navrhované nariadenie“). Dňa 20. septembra 2010 ECB tiež prijala žiadosť Rady Európskej únie o stanovisko k navrhovanému nariadeniu. ECB prijala 27. septembra 2010 žiadosť Rady Európskej únie o stanovisko k návrhu nariadenia Rady o rozšírení rozsahu pôsobnosti nariadenia Európskeho parlamentu a Rady (EÚ) č. xx/yy o profesionálnej cezhraničnej preprave eurovej hotovosti cestnou dopravou medzi členskými štátmi eurozóny (2) (ďalej len „navrhované rozširujúce nariadenie“) (ďalej spoločne len „navrhované nariadenia“).

Právomoc ECB vydať stanovisko je založená na článku 127 ods. 4 a na článku 282 ods. 5 Zmluvy o fungovaní Európskej únie, keďže navrhované nariadenia obsahujú ustanovenia o cezhraničnej preprave eurobankoviek a Rada guvernérov ECB má výlučné právo povoľovať vydávanie eurobankoviek. V súlade s článkom 17.5 prvou vetou rokovacieho poriadku Európskej centrálnej banky Rada guvernérov prijala toto stanovisko.

Všeobecné pripomienky

Navrhované nariadenia maximalizujú výhody diaľkového prístupu k hotovostným službám národných centrálnych bánk tým, že uľahčujú voľný obeh a prepravu eurobankoviek a euromincí medzi členskými štátmi eurozóny, ako je to len možné. To je dôležité, pretože len eurobankovky a euromince majú v eurozóne postavenie zákonného platidla (3).

Pojem zákonné platidlo je dôležitý aj v súvislosti s použitím „inteligentného systému na znehodnocovanie bankoviek“, ako je vymedzený v navrhovanom nariadení. ECB ako orgán, ktorý má výlučné právo povoľovať vydávanie eurobankoviek, poznamenáva, že „znehodnotené“ eurobankovky si zachovávajú postavenie zákonného platidla a že Komisia s touto skutočnosťou súhlasila (4).

Pokiaľ ide o navrhované rozširujúce nariadenie v súvislosti s členskými štátmi mimo eurozóny, ECB podporuje pokračovanie praxe ustálenej ešte pred nadobudnutím účinnosti zmluvy (5). Konkrétne by sa mala pôsobnosť všetkých ustanovení navrhovaného nariadenia rozšíriť na tieto členské štáty. Členské štáty mimo eurozóny nemôžu byť „členskými štátmi pôvodu“ alebo „hostiteľskými členskými štátmi“ v zmysle navrhovaného nariadenia. Navyše by mali byť oprávnené stať sa „tranzitnými členskými štátmi“; v opačnom prípade by boli členské štáty eurozóny, ku ktorým je prístup len prostredníctvom ciest, ktoré prechádzajú cez členské štáty mimo eurozóny, príliš diskriminované.

V prípadoch, kde ECB odporúča zmenu a doplnenie navrhovaných nariadení, sú v prílohe uvedené pozmeňujúce návrhy spolu s vysvetlením.

Vo Frankfurte nad Mohanom 5. októbra 2010 prezident ECB Jean-Claude TRICHET

(1) KOM(2010) 377 v konečnom znení.

(2) KOM(2010) 376 v konečnom znení.

(3) Pozri tretiu vetu článku 128 ods. 1 zmluvy.

(4) Odporúčanie Komisie z 22. marca 2010 o rozsahu a účinkoch eurobankoviek a euromincí ako zákonného platidla (Ú.v. EÚ L 83, 30.3.2010, s. 70).

(5) Pozri stanovisko ECB CON/2006/35 z 5. júla 2006 na žiadosť Rady Európskej únie k dvom navrhovaným rozhodnutiam Rady o výmennom, pomocnom a školiacom programe na ochranu eura proti falšovaniu (program „Pericles“) (Ú.v. EÚ C 163, 14.7.2006, s. 7).